Gelsvasis šakniagrybis
Gelsvasis šakniagrybis (Rhizopogon luteolus) – šakniagrybinių (Rhizopogonaceae) šeimos grybų rūšis. Vaisiakūnis pailgas, maždaug graikiško riešuto dydžio. Iš žemės matosi tik viršutinė grybo dalis. Viršutinis sluoksnis rudai gelsvas, kai jaunas rausvai rudas, kai pasensta – patamsėja. Apatinė vaisiakūnio dalis apsivijusi plonais rudais hifais. Visas vaisiakūnio paviršius išvagotas smulkiu netaisyklingu piešiniu. Sporos beveik bespalvės, pailgai elipsiškos ir lygiu paviršiumi. Trama pilka. Auga vasarą – rudenį pušų jaunuolynuose, smėlėtame dirvožemyje. Grybas valgomas, bet neskanus.